Imtella' Marzu 31, 2021 Rapport: Tony Dimech L-iskart tal-annimali li jitrabbew fl-irziezet se jibda jintuża bħala riżorsa għall-bdiewa. Dan hekk kif sar investiment f'impjant ġdid f'Wied il-Għajn biex jitratta dan l-iskart f'ilma tat-tieni klassi li jkun jista' jintuża għat-tiqsija tal-prodotti agrikoli lokali. Dan l-impjant ġdid se jkun qed jipproduċi dak li qed jissejjaħ bħala New Water għall-bdiewa tan-naħa t'isfel ta' Malta. Huwa stmat li minn dan l-iskart kien jintrema fis-sistema tad-drenaġġ mas-60 bowser fil-ġimgħa biex issa se jissaffa fl-impjant il-ġdid ta' Wied il-Għajn fejn se ssir il-produzzjoni tal-hekk imsejjaħ New Water. Minn hemm, l-ilma jasal f'impjant ieħor, Ta' Barkat, fejn l-ilma tad-drenaġġ jinbidel għall-ilma tajjeb għall-irrigazzjoni tal-għelieqi. Il-Ministru għall-Agrikoltura Anton Refalo qal li dan l-ilma se jkun qed jingħata lill-bdiewa bla ħlas. "Bħala sistema qed nisseparaw skart solidu minn mal-iskart likwidu. IL-iskart solidu se nagħtuh b'xejn lir-raħħħala u bdiewa tagħna u l-istess se nagħmlu fil-każ tal-iskart likwidu." Waqt żjara fl-impjant il-ġdid ta' Sant'Antnin, il-Ministru ghall-Enerġija Miriam Dalli qalet li dan il-proġett ser jgħin biex tkun indirizzata l-problema ta' ħruġ ta' drenaġġ fix-Xgħajra. "L-ewwelnett qed noffru alternattiva lir-raħħal biex issa l-iskart tal-annimali, li sal-ġurnata tal-lum sfortunatament kien qed jispiċċa fis-sistema tad-drenaġġ jiġi trattat f'post apposta. Dan ifisser ukoll li ser inneħħu t-tgħabija minn fuq l-impjant ta' Barkat u allura dan l-impjant jista' jiffoka aktar fuq produzzjoni ta' new water." Is-Segretarju Parlamentari fl-Uffiċċju tal-Prim Ministru responsabbli mill-Fondi Ewropej, Stefan Zrinzo Azzopardi, qal li dan il-proġett laħaq diversi għanijiet, fosthom li ser tingħata spinta oħra lill-ambjent. "B'investiment ta' fondi tal-Unjoni Ewropea hawnhekk qed nagħmlu proġett f'Sant Antnin flimkien mal-Water Services Corporation biex jiġi ġġenerat aktar new water u naraw li jiġi trattat aktar drenaġġ, b'hekk jintlaħqu miri ambjentali u jsir anqas tniġġis tal-ilma baħar." Il-proġett sar b'investiment ta' kważi €9 miljun, li €6 miljuni minnhom ingħataw mill-Unjoni Ewropea.